**Klatrehauk** (*Polyboroides typus*) er en rovfugl i haukefamilien (Accipitridae) og inngår som én av to arter i slekten *Polyboroides*. Slekten sorteres i underfamilien Gypaetinae, som bortsett fra søsterarten blekklatrehauk (*P. radiatus*) ellers består av tre monotypiske slekter med gribber.

Taksonomi
---------

Arten blir av og til regnet som konspesifikk med blekklatrehauk. To underarter anerkjennes normalt, men fugler fra Den demokratiske republikken Kongo blir av og til tildelt status som en egen underart, under navnet *prigoginei*.

Biologi
-------

Klatrehauk i flukt
Klatrehauken har en kroppslengde på cirka 51–68 cm og veier omkring 500–950 g, avhengig av kjønn og underart. Nominatformen blir noe større (642–950 g) enn *pectoralis* (500–820 g) og hunnene blir noe større (*pectoralis*: 580–820 g) enn hannene (*pectoralis*: 500–710 g). Vingespennet utgjør cirka 118–152 cm.

Fjærdrakten er hovedsakelig grå. Svingfjæra er sorte ytterst, håndsvingfjæra er sorte og styrefjæra i stjerten med et karakteristisk lysere grått tverrbånd midtveis i stjerten. Buken er karakteristisk og nærmest tweed-mønstret i grått og hvitt. Rundt de mørke øynene har arten et større felt med naken gul hud. Nebbet er relativt kort, kroket og sort. Ekstremitetene og tærne er gule med sorte klør.

Arten er utbredt i det meste av Afrika sør for Sahara og trives i alle typer skog, savanne og tørre stepper, inkludert i høylandet i Etiopia (opp til cirka 3 000 moh).

Klatrehauken er kjent for å henge opp-ned fra trær, klipper og steiner, på leting etter mat mens den småflakser med vingene for å holde grepet. Den jakter også gjennom å fly lavt og sakte over vegetasjonen på bakken, mens den ofte blir trakassert og mobbet av mindre fugler. Den ernærer seg i hovedsak ved å jakte på andre mindre dyr, som fugler og deres fugleegg og unger, flaggermus, ekorner, øgler, leddyr og insekter og deres larver med mer. Arten kan også ete ulike sorter frukt og sjelden også kadavre.

Inndeling
---------

Inndelingen av haukefamilien følger i hovedsak Taxonomy in Flux og er i henhold til Boyd (2017), med unntak av underfamilien Aquilinae. Den følger den nye revisjonen til Lerner *et al.* (2017). Norske navn på artene følger Norsk navnekomité for fugl og er i henhold til Syvertsen *et al.* (2008). Navn og beskrivelser i parentes er ikke offisielle.

**Treliste**
* Accipitridae, haukefamilien
	+ Gypaetinae, (afrikanske gribber og klatrehauker)
		- *Polyboroides*
			* *P. typus*, klatrehauk
				+ *P. t. pectoralis*
				+ *P. t. typus* (nominatformen)
			* *P. radiatus*, blekklatrehauk
		- *Gypohierax*
			* *G. angolensis*, palmegribb
		- *Neophron*
			* *N. percnopterus*, åtselgribb
		- *Gypaetus*
			* *G. barbatus*, lammegribb

Referanser
----------

1. 1 2 3 4 5 6 7 8 9 10  Kemp, A.C. & Marks, J.S. (2020). African Harrier-hawk (*Polyboroides typus*). In: del Hoyo, J. Elliott, A. Sargatal, J. Christie, D.A. & de Juana, E. (eds.). Handbook of the Birds of the World Alive. Lynx Edicions, Barcelona. (retrieved from  on 4 April 2020).
2. ↑  Boyd III, John H. (14. januar 2017). «Taxonomy in Flux: Version 3.02». Besøkt 8. juni 2017.
3. ↑  Lerner, Heather *et al.* (2017) Phylogeny and new taxonomy of the Booted Eagles (Accipitriformes: Aquilinae). Zootaxa, [S.l.], v. **4216**, n. 4, p. 301–320, jan. 2017. ISSN 1175-5334. doi:. Date accessed: 06 june 2017.
4. ↑  Syvertsen, P. O. Ree, V. Hansen, O. B. Syvertsen, Ø. Bergan, M. Kvam, H. Viker, M. & Axelsen, T. 2008. Virksomheten til Norsk navnekomité for fugl (NNKF) 1990-2008. Norske navn på verdens fugler. *Norsk Ornitologisk Forening*. www.birdlife.no (publisert 22.5.2008). Besøkt 2016-08-07

Eksterne lenker
---------------

* (en) *Klatrehauk* i Encyclopedia of Life Rediger på Wikidata

* (en) *Klatrehauk* i Global Biodiversity Information Facility Rediger på Wikidata

* (no) *Klatrehauk* hos Artsdatabanken Rediger på Wikidata

* (en) *Klatrehauk* hos ITIS Rediger på Wikidata

* (en) *Klatrehauk* hos NCBI Rediger på Wikidata

* (en) *Kategori:Polyboroides typus* – bilder, video eller lyd på Wikimedia Commons Rediger på Wikidata

* (en) *Polyboroides typus* – galleri av bilder, video eller lyd på Wikimedia Commons Rediger på Wikidata

* *Polyboroides typus* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica
 |